Zuma ‘diep bekommerd’ oor Wes-KaapPres. Jacob Zuma. Argieffoto: Ntswe Mokoena, GCIS Die presidensie het gesê pres. Jacob Zuma is diep bekommerd oor die lewensverlies en skade wat vandeesweek deur die stormweer in die Wes-Kaap veroorsaak is. Hy het spesifiek ook verwys na die gerugte wat aandui dat hy glad nie bekommerd is nie en dit bestempel as “fopnuus”. “Die presidensie neem kennis van ŉ aanlyn berig waarin daar staan Zuma sê Knysna in die Wes-Kaap is nie sy probleem nie. Hierdie berig en die vermeende aanhaling is vals,” het die presidensie gesê. Die verklaring het bygevoeg dat pres. Zuma ongelooflik bekommerd was oor die situasie in die Wes-Kaap, die lewensverlies, ontworteling van mense en algemene verwoesting wat gesaai is. Hulle het bygevoeg dat die regering humanitêre ondersteuning na alle aangetaste gebiede gestuur het, veral die arm gemeenskappe. “Ons bedank ook die mense wat uit hul eie hulp aangebied het en versoek diegene met hulpbronne om asseblief toe te tree.”